มอบโฉนดที่ดินชาวจังหวัดนครพนม  ลดความเหลื่อมล้ำการเข้าถึงการใช้ทรัพยากรที่ดินของชาติ
นายนิพนธ์ บุญญามณี รัฐมนตรีช่วยว่าการกระทรวงมหาดไทย มอบโฉนดที่ดินให้แก่ประชาชนจังหวัดนครพนม ณ วัดโคกชาด หมู่ที่ 4 ตำบลหนองแวงอำเภอบ้านแพง จังหวัดนครพนม จำนวน 50 แปลง จำนวน 270 ไร่ 1 งาน 30 ตารางวา มูลค่ากว่า 27 ล้านบาท  ตามโครงการมอบโฉนดที่ดินทั่วไทย นำสุขคลายทุกข์ให้ประชาชน โดยศูนย์อำนวยการเดินสำรวจออกโฉนดที่ดินจังหวัดนครพนม-มุกดาหาร-สกลนคร ทำการสำรวจรังวัดทำแผนที่เพื่อออกโฉนดที่ดินในพื้นที่จังหวัดนครพนม มุกดาหาร สกลนคร ตามโครงการสำรวจและรังวัดรูปแปลงโฉนดที่ดินให้เป็นมาตรฐานเดียวกัน ประจำปี 2564 อีกทั้งเป็นการสนับสนุนนโยบายของรัฐบาลที่ต้องการแก้ไขปัญหาความเดือดร้อนของราษฎรที่ยังไม่มีเอกสารสิทธิในที่ดิน  รัฐมนตรีช่วยว่าการกระทรวงมหาดไทย กล่าวว่า การมอบโฉนดที่ดินวันนี้ซึ่งเป็นเอกสารสิทธิ์ที่มีความสำคัญมาก มีประโยชน์เป็นหลักทรัพย์ค้ำประกัน ใช้เป็นแหล่งทุนในการประกอบอาชีพ ขอให้ประชาชนรักษาไว้อย่างดีอย่านำไปจำหน่ายจ่ายโอนโดยไม่จำเป็นและนำไปสร้างฐานะความเป็นอยู่ให้มั่นคง สร้างงาน สร้างรายได้ เพิ่มผลผลิต นำไปประกอบการพัฒนาอาชีพของตนเอง ให้มีความเจริญมั่นคงทางเศรษฐกิจของประเทศชาติ พร้อมจะขยายผลการเดินสำรวจออกโฉนดให้พร้อมกันทุกจังหวัดทั่วประเทศ เพื่อสร้างหลักประกันที่มั่นคงในกรรมสิทธิ์ ในที่อยู่อาศัยให้ประชาชนและเป็นการลดความเหลื่อมล้ำในการเข้าถึงการใช้ทรัพยากรที่ดินของชาติ